MINISTERSTVO FINANCIÍ SLOVENSKEJ REPUBLIKY

Usmernenie č.:	1/2015 - U	

Verzia č.:			1.0

Vecné zameranie:   	Usmernenie k nastaveniam administratívnych, finančných a účtovných postupov pre spracovanie nezrovnalostí s dopadom na rozpočet EÚ prijímateľa Ústredia práce sociálnych vecí a rodiny v rámci národných projektov Operačného programu Zamestnanosť a sociálna inklúzia

Vydáva:			odbor systémových analýz a účtovníctva
sekcia európskych fondov
Ministerstvo financií SR 

Určené pre:               		riadiaci orgán a platobná jednotka Operačného programu Zamestnanosť a sociálna inklúzia

Počet príloh:                   	1  	
		
Dátum vydania:		23.1.2015

Dátum platnosti:		26.1.2015

Schválil: 					..................................................................
 Ing. Antónia Mayerová
                                       		   	generálna riaditeľka sekcie európskych fondov

OBSAH

1.	Legislatívne predpoklady
2.	Metodické predpoklady
3.	Nastavenie administratívnych a finančných postupov pre spracovanie a evidenciu nezrovnalostí s účinnosťou od 1.1.2015
3.1	Úroveň prijímateľa Ústredie práce sociálnych vecí a rodiny
3.2	Úroveň riadiaceho orgánu
4.	Účtovné predpoklady

Úvod

Usmernenie k nastaveniam administratívnych, finančných a účtovných postupov pre spracovanie nezrovnalostí s dopadom na rozpočet EÚ prijímateľa Ústredia práce sociálnych vecí a rodiny v rámci národných projektov Operačného programu Zamestnanosť a sociálna inklúzia (ďalej len „usmernenie“) svojim obsahom vychádza z potreby spresnenia a doplnenia Systému finančného riadenia štrukturálnych fondov a Kohézneho fondu na programové obdobie 2007 – 2013 a Usmernenia MF SR č. 16/2008-U k nezrovnalostiam v rámci finančného riadenia štrukturálnych fondov, Kohézneho fondu a Európskeho fondu pre rybné hospodárstvo. 

Sekcia európskych fondov MF SR vydáva toto usmernenie na účely nastavenia administratívnych, finančných a účtovných postupov pre spracovanie nezrovnalostí s dopadom na rozpočet EÚ (výdavkov schválených v súhrnnej žiadosti o platbu certifikačným orgánom) prijímateľa Ústredia práce sociálnych vecí a rodiny a neoprávnených výdavkov konečných užívateľov v rámci národných projektov Operačného programu Zamestnanosť a sociálna inklúzia v nadväznosti na novelu zákona 
č. 528/2008 Z.z. o pomoci a podpore poskytovanej z fondov Európskeho spoločenstva v znení neskorších predpisov účinných od 1.1.2015. Uvedená zmena postupov bola predmetom diskusie a hodnotenia auditu EK A-Rep č. 2014-1832 2014/SK/REGIO/C4/1397/1, ktorý odporučil pripravované zmeny v postupoch národných projektov prijímateľa Ústredia práce sociálnych vecí a rodiny v rámci Operačného programu Zamestnanosť a sociálna inklúzia.

V usmernení sú definované povinnosti všetkých subjektov zapojených do implementácie národných projektov Operačného programu Zamestnanosť a sociálna inklúzia na národnej úrovni, postupnosť krokov, ktoré majú vykonať a termíny vo väzbe na spracovanie súvisiacich dokladov správa o zistenej nezrovnalosti, žiadosť o vrátenie finančných prostriedkov a oznámenia o vysporiadaní finančných vzťahov. Uvedené usmernenie je potrebné chápať ako stanovenie minimálnych požiadaviek na národnej úrovni, pričom zainteresované subjekty môžu pristúpiť k ďalšiemu a podrobnejšiemu rozpracovaniu pravidiel zapracovaním do svojich riadiacich dokumentov, vrátane interného manuálu procedúr riadiaceho orgánu a platobnej jednotky. 

Usmernenie nadobúda účinnosť 26. 01. 2015. 

V prípade skutočností súvisiacich s procesmi administratívnych, finančných a účtovných postupov pre spracovanie nezrovnalostí s dopadom na rozpočet EÚ v rámci národných projektov SOP Ľudské zdroje programového obdobia 2004 – 2006 sa aplikácia postupov uvedených v tomto usmernení uplatní primerane.  

Použité skratky:

EK			= Európska komisia
ISUF			= Informačný systém účtovania fondov
PJ 			= platobná jednotka
PO			= platobný orgán
OP ZaSI		= Operačný program Zamestnanosť a sociálna inklúzia
PRO		   = programové obdobie
CO			= certifikačný orgán 
SFK 		= správa finančnej kontroly
NFK		= následná finančná kontrola
ŠR 		= štátny rozpočet
ŠRO		= štátna rozpočtová organizácia
ŽoVFP 		= žiadosť o vrátenie finančných prostriedkov
ÚPSVaR		= Ústredie práce, sociálnych vecí a rodiny 

1.	Legislatívne predpoklady

Zákon č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov účinných k 1.1.2015, najmä: 

•	§ 28 Vysporiadanie finančných vzťahov, ods. 8: 
Ak riadiaci orgán zistí nesplnenie povinnosti prijímateľa vrátiť príspevok alebo jeho časť a nevykoná sa vzájomné započítanie pohľadávok z príspevku alebo jeho časti, vyzve prijímateľa na vrátenie príspevku alebo jeho časti. V tomto prípade prijímateľ vráti prostriedky Európskej únie schválené certifikačným orgánom na osobitný účet ministerstva financií vedený v Štátnej pokladnici. Prostriedky Európskej únie neschválené certifikačným orgánom a prostriedky štátneho rozpočtu vráti do rozpočtu príslušnej platobnej jednotky podľa osobitného predpisu. Ak prijímateľ nevráti príspevok alebo jeho časť na základe výzvy podľa prvej vety alebo neuzavrie s riadiacim orgánom dohodu o splátkach podľa § 28a, alebo ak riadiaci orgán nepostupuje podľa § 27a ods. 2, riadiaci orgán postupuje podľa osobitného predpisu.
•	§ 28 Vysporiadanie finančných vzťahov, ods. 10: 
Osoba, ktorá porušila finančnú disciplínu v rámci realizovaného národného projektu prijímateľom, ktorým je Ústredie práce, sociálnych vecí a rodiny, a bol jej uložený odvod za porušenie finančnej disciplíny pri hospodárení s prostriedkami Európskej únie a prostriedkami štátneho rozpočtu, odvádza prostriedky Európskej únie a prostriedky štátneho rozpočtu na samostatný mimorozpočtový účet prijímateľa, ktorým je Ústredie práce, sociálnych vecí a rodiny. Prijímateľ, ktorým je Ústredie práce, sociálnych vecí a rodiny, vráti prostriedky Európskej únie schválené certifikačným orgánom na osobitný účet ministerstva financií vedený v Štátnej pokladnici, prostriedky Európskej únie neschválené certifikačným orgánom a prostriedky štátneho rozpočtu odvádza na príjmový účet príslušnej platobnej jednotky.

•	§ 28b Osobitné ustanovenia k správe pohľadávok, ods. 3: 
O pohľadávke štátu z právoplatného rozhodnutia týkajúcej sa prostriedkov štátneho rozpočtu v správe príslušného orgánu účtuje príslušná platobná jednotka; o pohľadávke štátu z právoplatného rozhodnutia týkajúcej sa prostriedkov Európskej únie schválených certifikačným orgánom v správe príslušného orgánu alebo o pohľadávke z príspevku týkajúcej sa prostriedkov Európskej únie schválených certifikačným orgánom účtuje certifikačný orgán. O pohľadávke z rozhodnutia voči osobe, ktorá porušila finančnú disciplínu v rámci národného projektu prijímateľa, ktorým je Ústredie práce, sociálnych vecí a rodiny, týkajúcej sa prostriedkov Európskej únie a prostriedkov štátneho
rozpočtu účtuje prijímateľ, ktorým je Ústredie práce, sociálnych vecí a rodiny.
•	§ 46af Prechodné ustanovenie:
k úprave účinnej od 1. januára 2015 Ustanovenia § 28 ods. 9 a 10 a § 28b ods. 3 v znení účinnom od 1. januára 2015 sa vzťahujú na odvod za porušenie finančnej disciplíny, pre ktorý rozhodnutie nadobudlo právoplatnosť od 1. januára 2015.

Nariadenie EK (ES) č. 1828/2006, najmä:

•	Čl. 20 Ročné výkazy predkladané certifikačným orgánom EK
Certifikačný orgán vypracováva a predkladá Komisii:
•	sumy odpočítané z výkazov výdavkov počas predchádzajúceho roka,
•	vrátené sumy, ktoré boli odpočítané z výkazov výdavkov počas predchádzajúceho roka,
•	výkaz súm, ktoré mali byť vrátené k 31. decembru predchádzajúceho roka,
•	výkaz nevymožiteľných súm za predchádzajúci rok.

•	Čl. 27 písm. b):
„prvý správny alebo súdny nález“ označuje prvý písomný posudok zo strany kompetentného orgánu, či už správneho, alebo súdneho, so závermi na základe určitých skutočností o tom, že k nezrovnalosti došlo, bez toho, aby bola dotknutá možnosť, že tento záver sa možno bude musieť následne prehodnotiť alebo zrušiť v dôsledku vývoja v priebehu správneho alebo súdneho postupu;
•	Čl. 28 písm. k):
totožnosť zúčastnených fyzických a právnických osôb alebo všetkých ostatných zúčastnených subjektov, s výnimkou prípadov, keď sú tieto informácie bezvýznamné na účely boja proti nezrovnalostiam, s prihliadnutím na charakter príslušnej nezrovnalosti;
•	Čl. 28 písm. n):
v prípade podozrenia z podvodu a ak nebola vykonaná žiadna platba štátneho príspevku osobám alebo subjektom uvedeným v písmene k), sumy (nad 10 000 EUR za zdroj EÚ), ktoré by boli neoprávnene vyplatené, keby sa nezrovnalosť nezistila (podľa SFR „štvrťročne všetky nezrovnalosti s finančným dopadom alebo bez finančného dopadu, u ktorých výdavky za zdroj EÚ sa rovnajú alebo prevyšujú sumu 10 000 EUR a súčasne existuje podozrenie z podvodu“);
•	Čl. 28 ods. 2 b) – výnimka z oznamovacej povinnosti:
prípady, na ktoré prijímateľ dobrovoľne upozornil riadiaci orgán alebo certifikačný orgán a prv, ako niektorý z nich túto nezrovnalosť zistil, či už pred alebo po zahrnutí príslušných výdavkov do certifikovaného výkazu predloženého Komisii;

2.	Metodické predpoklady
a)	Vypracovanie/aktualizovanie interného manuálu procedúr RO a PJ

b)	Vypracovanie/aktualizovanie postupu, lehôt a určenia štruktúry finančných výkazov na úrovni subjektov RO – prijímateľ

c)	Vypracovanie/aktualizovanie postupu, lehôt a určenia štruktúry finančných výkazov na úrovni subjektov prijímateľ Ústredie práce sociálnych vecí a rodiny – Úrady práce (preddavkové organizácie ŠRO)

3.	Nastavenie administratívnych a finančných postupov pre spracovanie a evidenciu nezrovnalostí s účinnosťou od 1.1.2015 
Nový postup sa uplatňuje pre:
a)	vrátenia z rozhodnutí SFK vydaných voči konečným užívateľom národných projektov OP ZaSI, ktoré  nadobudli právoplatnosť od 1. januára 2015. Pre rozhodnutia SFK s právoplatnosťou staršou ako 31.12.2014 vrátane, sa uplatňuje aktuálne platný postup vrátane spracovania a evidencie nezrovnalostí a všetkých súvisiacich dokladov;
b)	vrátenia finančných prostriedkov počnúc dňom 1.1.2015 pre prípady vysporiadania protiprávneho stavu do dňa skončenia NFK od konečných užívateľov v rámci národných projektov OP ZaSI. Pre vrátenia finančných prostriedkov do 31.12.2014 vrátane, sa uplatňuje aktuálne platný postup vrátane spracovania a evidencie nezrovnalostí a všetkých súvisiacich dokladov;
c)	rozhodnutia súdov/platobných príkazov vydaných voči konečným užívateľom národných projektov OP ZaSI, ktoré  nadobudli právoplatnosť od 1. januára 2015. Pre rozhodnutia súdov/platobných príkazov s právoplatnosťou staršou ako 31.12.2014 vrátane, sa uplatňuje aktuálne platný postup vrátane spracovania a evidencie nezrovnalostí a všetkých súvisiacich dokladov;
d)	všetky ostatné vymožiteľné pohľadávky súdom, ktoré nadobudli právoplatnosť od 1. januára 2015, prípadne vrátenia na základe vlastnej iniciatívy, pokiaľ nie sú predmetom platných záväzkov konečných užívateľov s právoplatnosťou staršou ako 31.12.2014 (v takom prípade sa uplatní aktuálne platný postup vrátane spracovania a evidencie nezrovnalostí a všetkých súvisiacich dokladov).

Prijímateľ Ústredie práce sociálnych vecí a rodiny zriadi/vedie samostatný mimorozpočtový účet pre odvod za porušenie finančnej disciplíny pre každú SFK zvlášť, zároveň príslušná SFK bude mať zriadený prístup na čítanie bankového výpisu.

Prijímateľ Ústredie práce sociálnych vecí a rodiny zriadi/vedie samostatný mimorozpočtový účet pre ostatné typy vrátení zvlášť.

V prípade „nehospodárneho vymáhania“ v súlade s § 24 ods. 1 zákona č. 528/2008 Z. z. o pomoci a podpore poskytovanej z fondov ES prijímateľ a riadiaci orgán zahrnie do zoznamu nevymožiteľných súm len také prípady, v rámci ktorých na základe vzájomného skonsolidovania s prijímateľom nedošlo k efektívnemu vráteniu týchto prostriedkov na účet prijímateľa. Pokiaľ suma „nehospodárneho vymáhania“ bola vrátená na účet prijímateľa, riadiaci orgán nie je oprávnený takýto prípad zahrnúť do zoznamu nevymožiteľných súm a žiadať jeho refundáciu súčasne z rozpočtu EÚ.

Riadiaci orgán v spolupráci s prijímateľom zabezpečí vo vzťahu k administrácii nevymožiteľných súm uplatnenie postupu v súlade s MU 16/2008-U k nezrovnalostiam v rámci finančného riadenia štrukturálnych fondov, Kohézneho fondu a Európskeho fondu pre rybné hospodárstvo.

Riadiaci orgán v spolupráci s prijímateľom zabezpečí vrátenie neoprávnených výdavkov za výdavky neschválené v súhrnnej žiadosti o platbu certifikačným orgánom podľa platných postupov Systému finančného riadenia ŠF a KF na programové obdobie 2007 – 2013. 

3.1	Úroveň prijímateľa Ústredie práce sociálnych vecí a rodiny

1. Prijímateľ Ústredie práce sociálnych vecí a rodiny na mesačnej báze vypracováva zoznamy prijatých úhrad neoprávnených výdavkov za každý projekt zvlášť z dôvodu vrátených finančných prostriedkov od konečných užívateľov, resp. Úradov práce (preddavkových organizácií ŠRO od 1.1.2015) za výdavky už schválené v súhrnnej žiadosti o platbu certifikačným orgánom a do 20 kalendárnych dní nasledujúceho mesiaca zasiela zoznamy RO. Z dôvodu zabezpečenia správnosti skonsolidovania dokladov a účtovných vzťahov medzi zapojenými subjektami, zoznamy prijatých úhrad vypracováva nasledovne:

a)	Zoznam prijatých úhrad na základe rozhodnutí SFK Bratislava za každý projekt zvlášť;

b)	Zoznam prijatých úhrad na základe rozhodnutí SFK Zvolen za každý projekt zvlášť;

c)	Zoznam prijatých úhrad na základe rozhodnutí SFK Košice za každý projekt zvlášť;

d)	Zoznam prijatých úhrad na základe rozhodnutí súdu alebo súdnych platobných príkazov, príp. iných súdom vymožiteľných pohľadávok za každý projekt zvlášť;

e)	Zoznam prijatých úhrad za vrátenia do dňa skončenia následnej finančnej kontroly/z vlastnej iniciatívy za každý projekt zvlášť.

2.  Prijímateľ Ústredie práce sociálnych vecí a rodiny priebežne vypracováva zoznam očakávaných úhrad neoprávnených výdavkov (pôvodné výdavky už boli schválené v súhrnnej žiadosti o platbu certifikačným orgánom) za projekt podľa stavu k 30.11. (pohľadávky z rozhodnutia SFK/súdu/platobných príkazov, príp. iné súdom vymožiteľné pohľadávky) a na ročnej báze za každý projekt zvlášť zasiela zoznam do 15. decembra RO / aktualizuje zoznam podľa stavu k 30.11. na ročnej báze a do 15. decembra predloží RO. Z dôvodu zabezpečenia správnosti skonsolidovania dokladov a účtovných vzťahov medzi zapojenými subjektami, zoznamy očakávaných úhrad vypracováva nasledovne:

a)	Zoznam očakávaných úhrad na základe rozhodnutí SFK Bratislava za každý projekt zvlášť;

b)	Zoznam očakávaných úhrad na základe rozhodnutí SFK Zvolen za každý projekt zvlášť;

c)	Zoznam očakávaných úhrad na základe rozhodnutí SFK Košice za každý projekt zvlášť;

d)	Zoznam očakávaných úhrad na základe rozhodnutí súdu alebo súdnych platobných príkazov, príp. iných súdom vymožiteľných pohľadávok za každý projekt zvlášť.

3.  Prijímateľ ÚPSVaR vypracuje zoznam neoprávnených výdavkov (pôvodné výdavky už boli schválené v súhrnnej žiadosti o platbu CO) / pohľadávok UPSVaR, ktoré vznikli za mesiac december (od 1.12. do 31.12) a zoznam zasiela PJ a CO.

Z dôvodu jednoznačného preukázania auditnej stopy a v súvislosti s úzkou previazanosťou sledovania priebežného stavu vysporiadavania pohľadávok vymožiteľných súdom v rámci zoznamov podľa bodov 1a – d a 2a-d, ako aj na účely zabezpečenia ročnej aktualizácie skutočného stavu uhradených pohľadávok a otvorených pohľadávok k 30.11., CO odporúča prijímateľovi Ústredie práce sociálnych vecí a rodiny spracovávať predmetné zoznamy súbežne v jednom ucelenom finančnom Excel výkaze.

Prijímateľ Ústredie práce sociálnych vecí a rodiny na základe zaslanej správy o zistenej nezrovnalosti a žiadosti o vrátenie finančných prostriedkov s lehotou splatnosti maximálne 15 kalendárnych dní pre príslušný národný projekt prevedie prostriedky Európskej únie schválené certifikačným orgánom na osobitný účet certifikačného orgánu. Prostriedky Európskej únie neschválené certifikačným orgánom a prostriedky štátneho rozpočtu odvádza na príjmový účet príslušnej platobnej jednotky. Prijímateľ Ústredie práce sociálnych vecí a rodiny zasiela oznámenie o vysporiadaní finančných vzťahov do 10 kalendárnych dní odo dňa uskutočnenia úhrady riadiacemu orgánu.

Prijímateľ Ústredie práce sociálnych vecí a rodiny priebežne vypracováva zoznam nevymožiteľných súm (pôvodné výdavky už boli schválené v súhrnnej žiadosti o platbu certifikačným orgánom) za predchádzajúci rok podľa stavu k 30.11. za projekt a na ročnej báze za každý projekt zvlášť zasiela zoznam do 15. decembra RO. 
 
Prijímateľ Ústredie práce sociálnych vecí a rodiny priebežne vypracováva zoznam nehospodárneho vymáhania (pôvodné výdavky už boli schválené v súhrnnej žiadosti o platbu certifikačným orgánom) za predchádzajúci rok podľa stavu k 30.11. za projekt a na ročnej báze za každý projekt zvlášť zasiela zoznam do 15. decembra RO.  

3.2	Úroveň riadiaceho orgánu

1.	Riadiaci orgán na mesačnej báze do 15 kalendárnych dní po prijatí jednotlivých zoznamov prijatých úhrad 1a-e od prijímateľa:
a)	zaeviduje samostatnú nezrovnalosť pre agregovanú sumu za prípady v zozname 1a-d za každý projekt v systéme ITMS do stavu „Podozrenie z nezrovnalosti“; 
b)	zaeviduje samostatnú nezrovnalosť pre agregovanú sumu za prípady v zozname 1e za každý projekt v systéme ITMS do stavu „Podozrenie z nezrovnalosti“; 
c)	do predložených zoznamov 1a-e prijatých úhrad doplní zodpovedajúci kód nezrovnalosti ITMS a doplnený finančný Excel výkaz prijímateľa o kód nezrovnalosti zaeviduje ako prílohu k správe o zistenej nezrovnalosti v ITMS;
d)	formálne zdokumentuje správu o zistenej nezrovnalosti za projekt a schválenú správu o zistenej nezrovnalosti predloží CO.

V správe o zistenej nezrovnalosti vyznačí výnimku z oznamovacej povinnosti podľa čl. 28 ods. 2 b) výnimka z oznamovacej povinnosti pre prípady, na ktoré prijímateľ dobrovoľne upozornil riadiaci orgán alebo certifikačný orgán a prv, ako niektorý z nich túto nezrovnalosť zistil, či už pred alebo po zahrnutí príslušných výdavkov do certifikovaného výkazu predloženého Komisii. 

Riadiaci orgán súčasne zaeviduje doklad žiadosť o vrátenie finančných prostriedkov v systéme ITMS do stavu „Odoslaná dlžníkovi“, vystaví s lehotou splatnosti maximálne 15 kalendárnych dní a predloží CO súčasne so správou o zistenej nezrovnalosti. Riadiaci orgán postúpi do 10 kalendárnych dní kópiu oznámenia o vysporiadaní finančných vzťahov subjektu, ktorému boli pripísané finančné prostriedky (platobná jednotka, certifikačný orgán).

2.	Riadiaci orgán po prijatí zoznamu očakávaných úhrad 2a – d za každý projekt od prijímateľa na ročnej báze: 

a)	zaeviduje samostatnú nezrovnalosť pre agregovanú sumu za prípady v zozname 2a-d za každý projekt v systéme ITMS do stavu „Podozrenie z nezrovnalosti“; 
b)	do predloženého zoznamu očakávaných úhrad doplní zodpovedajúci kód nezrovnalosti ITMS a doplnený finančný Excel výkaz prijímateľa o kód nezrovnalosti zaeviduje ako prílohu k správe o zistenej nezrovnalosti v ITMS;
c)	formálne zdokumentuje správu o zistenej nezrovnalosti za projekt a schválenú správu o zistenej nezrovnalosti predloží CO do 31. decembra roka / aktualizuje správu o zistenej nezrovnalosti podľa stavu očakávaných úhrad k 30.11. na ročnej báze a do 31. decembra predloží CO; 

Riadiaci orgán súčasne zaeviduje doklad žiadosť o vrátenie finančných prostriedkov v systéme ITMS do stavu „Odoslaná dlžníkovi“ s lehotou splatnosti maximálne do 30.11. nasledujúceho roka a predloží CO súčasne so správou o zistenej nezrovnalosti. Z dôvodu zabránenia duplicitnej evidencie pohľadávok počas nasledujúceho účtovného obdobia, riadiaci orgán najneskôr do 31. januára nasledujúceho roka zneplatní túto žiadosť o vrátenie finančných prostriedkov v systéme ITMS. Súvisiaca nezrovnalosť zostane zaevidovaná počas celého obdobia nasledujúceho  roka a riadiaci orgán vždy do 31.12. každý rok aktualizuje sumu nezrovnalosti za aktuálnu sumu očakávanej úhrady pre príslušný rok.   

V rámci aktualizácie na ročnej báze riadiaci orgán vždy do 31. decembra podľa predložených zoznamov očakávaných úhrad 
2a-d:
a)	aktualizuje nezrovnalosť za každý projekt zvlášť na základe novej aktualizovanej sumy očakávaných úhrad;
b)	zaeviduje novú žiadosť o vrátenie finančných prostriedkov na novú aktualizovanú sumu očakávaných úhrad pre príslušný rok za každý projekt zvlášť.
c)	Predloží aktualizované dokumenty CO.

Riadiaci orgán po prijatí zoznamu nevymožiteľných súm za predchádzajúci rok k 30.11. (vrátane nehospodárneho vymáhania) za projekt, formálne zdokumentuje správu o zistenej nezrovnalosti za každý projekt zvlášť a predloží CO do 31. decembra nasledujúceho roka. 
4.	Účtovné predpoklady 

ÚPSVaR účtuje pohľadávky voči  konečným užívateľom vzniknuté na základe rozhodnutia SFK (doklady poskytne SFK).

Vzhľadom na to, že správcami pohľadávok z rozhodnutia SFK sú príslušné SFK, opravné položky k týmto pohľadávkam účtuje ÚPSVaR na základe podkladov z SFK.

ÚPSVaR účtuje záväzky voči CO a PJ na základe dokladu žiadosť o vrátenie finančných prostriedkov zaslanej riadiacim orgánom. CO a PJ účtujú na základe toho istého dokladu pohľadávku voči prijímateľovi ÚPSVaR. Účtovanie záväzku UPSVaR a pohľadávky CO a PJ sa vzťahuje aj  na žiadosti o vrátenie finančných prostriedkov podľa časti 3.2 bod 2. na základe zoznamu očakávaných úhrad neoprávnených výdavkov / pohľadávok UPSvaR k 30.11. Na základe zneplatnenia predmetnej žiadosti o vrátenie finančných prostriedkov v januári nasledujúceho roka sa súvisiace pohľadávky CO a PJ a záväzky UPSVaR odúčtujú najneskôr do 31.1. Odporúča sa analytický účet.

Za neoprávnené výdavky (pôvodné výdavky už boli schválené v súhrnnej žiadosti o platbu CO) / pohľadávky UPSVaR, ktoré vznikli za mesiac december, účtuje ÚPSVaR na základe zoznamu podľa časti 3.1 bod 3  záväzok voči PJ a CO. CO a PJ účtujú na základe toho istého zoznamu pohľadávku voči ÚPSVaR. CO a PJ účtujú pohľadávku manuálne v systéme ISUF. Z dôvodu zabránenia duplicitného účtovania pohľadávok a záväzkov počas nasledujúceho účtovného obdobia, ÚPSVaR, PJ a CO odúčtujú pohľadávky a záväzky vzniknuté za mesiac december najneskôr do 31.1. nasledujúceho roka. Odporúča sa analytický účet.